El Teatre Romà es trasllada a la Grècia clàssica amb DemoKratia, d’Acteonica Teatre, este dilluns i dimarts
06 d’agost 2021

El Teatre Romà de Sagunt serà l'escenari on els pròxims dies 9 i 10 d'agost, dilluns i dimarts respectivament, es representarà a partir de les 22.00 hores la comèdia tràgica DemoKratia per la companyia local Acteonica Teatre, en el marc del festival Més Escena a Sagunt.

  

DemoKratia, escrita i dirigida per Albert Forment, s'ambienta a l'Atenes Clàssica i compta amb un elenc format per Paqui Rondán, María Jesús Suárez, Vicent Ortolà, Víctor Vila, Carla Pascual i José Olmos. A més, amb l'assessorament històric de Valentia Romana i Saguntum Augusta, que a més col·laboren com a figurants.

  

L'obra està trufada de personatges històrics amb ressons contemporanis, els debats dels quals sobre la democràcia i els seus mals i defectes, però també les seues grans virtuts, ressonen en l'actualitat. La companyia local Acteonica porta al monument saguntí una proposta de teatre polític paròdic i sarcàstic, una reflexió en veu alta plena de riures amargs sobre els orígens del, malgrat tot, millor dels sistemes polítics mai inventats: el govern del poble, o DemoKratia.

  

Pèricles de Soe (Paqui Rondán), cap dels demòcrates progressistes i gran estratego d'Atenes, assessorat per la seua parella, la bella i intel·ligent hetera Aspasia de Prostíbul (Carla Pascual) –que trama una revolta sexual de dones–, s'enfronta pel poder al cap dels demòcrates conservadors, Cimón de Pepe (María Jesús Suárez), mentre el terrible rei d’Esparta, Arquidamo I de Pox (Víctor Vila), intenta esclafar amb el seu invencible exèrcit la jove democràcia atenesa… fins que li fan una oferta que no pot rebutjar. Mentrestant, Sòcrates de Podem (Vicent Ortolà), cap dels demòcrates radicals, també intervé en l'assemblea atenesa i apuntala amb les seues malicioses preguntes el vacil·lant poder de Pèricles de Soe alhora que el seu col·lega Eurípides d’Arse (José Olmos), el dramaturg borratxo assessor de l’estratego, amic de dones i esclaus, als qui la democràcia atenesa nega el dret de vot, ens conta esta història acostat a una àmfora plena de vi.

  

La representació serà en castellà i tindrà una duració de 90 minuts. Esta comèdia tràgica està recomanada per a persones majors de 12 anys i el preu de l'entrada és de 10 euros. Les localitats es poden comprar a través de la plataforma Servientradas en este enllaç.

  

Al llarg del desenvolupament de l'obra, així com en els instants previs i posteriors, es contemplaran per part de l'organització totes les mesures sanitàries i de prevenció enfront de la pandèmia. Així mateix, es recorda que estes precaucions i normativa seran d'obligat compliment per al públic assistent.

  

Més Escena a Sagunt és la programació organitzada per l'Ajuntament de Sagunt, a través de la Regidoria de Cultura, de manera complementària al festival Sagunt a Escena.

  

L'obra DemoKratia compta amb la col·laboració de l'Ajuntament de Sagunt, a través de la Regidoria de Cultura, l’Institut Valencià de Cultura, Passió per Sagunt, Green Gos, Guielandus, Valentia Romana, Saguntum Augusta, Domus Baebia i Museu de l’Escena Grecollatina.

​  

  

![Imagen sin texto alternativo.](/media/ua3pg0fo/98-c_cartel.jpg)  
  
  

  

*   [](http://www.facebook.com/sharer.php?u=https://aytosagunto.es/va/actualitat/el-teatre-roma-es-trasllada-a-la-grecia-classica-amb-demokratia-d-acteonica-teatre-este-dilluns-i-dimarts/ "Facebook")
*   [](http://twitter.com/share?url=https://aytosagunto.es/va/actualitat/el-teatre-roma-es-trasllada-a-la-grecia-classica-amb-demokratia-d-acteonica-teatre-este-dilluns-i-dimarts/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/el-teatre-roma-es-trasllada-a-la-grecia-classica-amb-demokratia-d-acteonica-teatre-este-dilluns-i-dimarts/ "Linked In")
*   [](mailto:?body=https://aytosagunto.es/va/actualitat/el-teatre-roma-es-trasllada-a-la-grecia-classica-amb-demokratia-d-acteonica-teatre-este-dilluns-i-dimarts/)